*Tämä artikkeli käsittelee jääkiekkoililjaa. Jalkapalloilijasta katso Glenn Murray.* 

**Glen Murray** (s. 1. marraskuuta 1972 Halifax) on kanadalainen pelaajauransa lopettanut jääkiekkoilija, joka pelasi oikeana laitahyökkääjänä.

Ura
---

### Seurajoukkueissa

Murray pelasi juniorivuotensa OHL:ssä Sudbury Wolvesissa. NHL-seura Boston Bruins varasi Murrayn vuonna 1991. Murray liittyi Bostonin joukkueeseen ensimmäisen kerran kauden 1991–1992 lopulla ja pelasi runkosarjassa viisi ottelua ja pudotuspeleissä 16 peliä. Boston eteni pudotuspeleissä Itäisen konferenssin finaaleihin, jossa hävisi tulevalle Stanley Cup -voittajalle Pittsburgh Penguinsille.

Murray pelasi osan kaudesta 1992–1993 vielä AHL-liigan Providence Bruinsissa. Kausi 1993–1994 alkoi Murraylta hyvin, ja hän onnistui pääsemään Bruinsin ykkösketjuun. Vuonna 1995 tapahtunut vaihtokauppa Bostonin ja Pittsburgh Penguinsin välillä vei kuitenkin Murrayn lisäksi Bryan Smolinskin ja vuoden 1996 kolmannen varausvuoron Pittsburghiin. Kaupassa Bostoniin matkasivat Kevin Stevens ja Shawn McEachern.

Murray pelasi Pittsburghissa vain yhden kokonaisen kauden, sillä hänet myytiin kesken kauden 1996–1997 Los Angeles Kingsiin Ed Olczykiä vastaan. Murray teki heti ensimmäisellä kokonaisella Los Angeles -kaudellaan uuden piste-ennätyksensä: 60 pistettä. Hän rikkoi tämän kaudella 1999–2000, jolloin hän teki 62 pistettä. Kausi 2000–2001 oli kuitenkin pettymys Murrayltä, sillä hän teki vain 39 pistettä. Seuraavan kauden Murray aloitti paremmin kuin koskaan, sillä hän teki 9 ensimmäisessä pelissä 11 pistettä. Hänet myytiin kuitenkin takaisin Bostoniin Jozef Stümpelin kanssa Jason Allisonia ja Mikko Elorantaa vastaan.

Murray jatkoi Bostonissa hyvin ja teki kauden aikana ensimmäistä kertaa urallaan yli 40 maalia. Hän oli 41 maalillaan koko NHL:n maalitilaston jaetulla toisella sijalla. Seuraavalla kaudella Murray teki todellisen läpimurtonsa, sillä hän teki Joe Thorntonin rinnalla 92 pistettä. Hän oli NHL:n pistepörssin seitsemäs ja voitti laukaisutilastot, kun hän veti 331 kertaa kohti vastustajan maalia kauden aikana. Murrayn 44 osumaa riitti toistamiseen Bostonin sisäisen maalitilaston voittamiseen. Murray pelasi kauden aikana uransa ensimmäisen tähdistöottelun.

Kausi 2003–2004 oli hieman vaisumpi sekä Murrayltä että tämän ketjukaverilta Thorntonilta. Hän oli kuitenkin jälleen Bostonin paras maalintekijä. Thornton myytiin kesken kauden 2005–2006 San Jose Sharksiin ja samalla Murray kärsi ketjukaverinsa siirrosta. Murray kärsi lisäksi loukkaantumisista, jotka vaivasivat häntä myös kaudella 2006–2007, joka meni Bostonilta muutenkin todella huonosti. Murray oli joukkueensa eniten pisteitä tehnyt pelaaja, vaikka hän teki vain 60 pistettä. Kauden aikana Murray ylsi urallaan 300 maaliin, syöttöön ja 600 pisteeseen. Kausi 2007–2008 oli Murrayn huonoin Bostonissa. Kauden aikana Murraystä tuli NHL-historian 226. pelaaja, joka saavuttaa 1000 runkosarjaottelun rajan.

Boston osti viimeisen vuoden Murrayn sopimuksesta ulos kesällä 2008. Murray on kuitenkin agenttinsa kanssa väittäneet Bostonin toimia vääriksi. Murrayn mukaan hänen nilkkansa ei ollut parantunut vielä sopimuksen ulososton aikaan, minkä seurauksena sopimusta ei olisi voinut purkaa.

### Maajoukkueessa

Murray on edustanut Kanadaa kahdesti MM-tasolla. Hän pelasi Kanadan maajoukkueessa MM-kisoissa 1998 ja 2004. Murraystä tuli maailmanmestari vuoden 2004 kisoissa.

Lähteet
-------

1. 1 2 3  Glen Murray *Legends of Hockey*. Hockey Hall of Fame and Museum. Viitattu 4. helmikuuta 2009. (englanniksi)
2. ↑  Crowe, Jerry: Allison a King Centerpiece  25. lokakuuta 2001. Los Angeles Times. Viitattu 4. helmikuuta 2009. (englanniksi)
3. 1 2 3 4  Glen Murray: Bio/News *BostonBruins.com*. Boston Bruins.  Arkistoitu 5.11.2007. Viitattu 5. helmikuuta 2009. (englanniksi)
4. 1 2 3  Glen Murray *Jatkoaika.com*. Jatkoaika. Viitattu 4. helmikuuta 2009.
5. ↑  Shinzawa, Fluto: Auld's their saving grace  16. maaliskuuta 2008. The Boston Globe. Viitattu 5. helmikuuta 2009. (englanniksi)
6. ↑  McDermott, Mike: Glen Murray challenging Bruins' buyout  5. marraskuuta 2008. The Boston Globe.  Arkistoitu 19.6.2011. Viitattu 5. helmikuuta 2009. (englanniksi)
7. ↑  Glen Murray Elite Prospects. Viitattu 5. helmikuuta 2009. (englanniksi)